### NN 42/2023 (19.4.2023.), Izmjene i dopune Statuta političke stranke Možemo! – politička platforma

POLITIČKE STRANKE

758

Na temelju članka 6. Ustava Republike Hrvatske (»Narodne novine«, broj 85/2010 – pročišćeni tekst) i članka 10. Zakona o političkim strankama (»Narodne novine«, broj 76/93, 111/96, 164/98 i 36/01), Skupština stranke Možemo! – politička platforma donijela je 15. studenoga 2022.

IZMJENE I DOPUNE STATUTA

POLITIČKE STRANKE MOŽEMO! – POLITIČKA PLATFORMA

Članak 1.

Mijenja se članak 1. stavak 1. i sada glasi:

»Možemo! – političku platformu čini stranka Možemo! – politička platforma (u daljnjem tekstu Stranka), političke inicijative i pojedinci koji su uključeni u aktivnosti i prihvaćaju ciljeve, a nisu članovi Stranke.«

Članak 2.

Mijenja se članak 20. i sada glasi:

»Skupština Stranke:

– usvaja Statut te njegove izmjene i dopune;

– usvaja Program Stranke te njegove izmjene i dopune;

– usvaja Etički kodeks te njegove izmjene i dopune;

– bira i razrješava dvoje koordinatora Stranke, sedam članova Upravnog odbora te trideset članova Vijeća;

– usvaja plan rada i financijski plan za sljedeću kalendarsku godinu;

– usvaja izvještaj o radu za prethodnu kalendarsku godinu te godišnji financijski izvještaj; – usvaja pravilnik koji uređuje uključivanje u grupe, rad grupa, rad Teritorijalne, Tematske i Tehničke te Koordinacije za suradnju s političkim inicijativama te pitanja vezana za uključenost ne-članova i lokalnih političkih inicijativa u aktivnosti;

– donosi odluke o strateškim partnerstvima s političkim inicijativama u smislu njihovog uključivanja u rad Stranke putem Koordinacije za suradnju s političkim inicijativama;

– usvaja odluku o prestanku rada Stranke i o raspodjeli imovine u slučaju prestanka rada;

– raspravlja i odlučuje o ostalim pitanjima od interesa za Stranku.«

Članak 3.

Mijenja se članak 30. i sada glasi:

»Upravni odbor čine

1. dvoje koordinatora Stranke;

2. sedmero članova koje na mandat od dvije godine bira Skupština iz redova članova Stranke;

3. po jedan predstavnik Teritorijalne, Tematske i Tehničke koordinacije koje na prijedlog svake od koordinacija biraju i razrješavaju članovi Upravnog odbora iz točaka 1. i 2. ovog stavka;

4. do tri člana Koordinacije za suradnju s političkim inicijativama, koje biraju i razrješavaju članovi Upravnog odbora iz točaka 1. i 2. ovog stavka;

5. do dva zaposlenika Stranke te zaposlenih za potrebe rada stranke u Hrvatskom saboru i Europskom parlamentu, koje biraju i razrješavaju članovi Upravnog odbora iz točaka 1. i 2. ovog stavka.

Mandat članova Upravnog odbora iz točaka 3. i 4. prvog stavka ovog članka traje do isteka mandata članova iz točaka 1. i 2. prvog stavka ovog članka.

Članovi Upravnog odbora moraju biti članovi Stranke.

Od devetero članova Upravnog odbora izabranih od Skupštine stranke najmanje četiri moraju biti žene.

Upravni odbor mora imati neparan broj članova.«

Članak 4.

Mijenja se članak 31. i sada glasi

»Upravni odbor:

– upravlja radom i poslovanjem Stranke te donosi političke odluke između dviju sjednica Skupštine i Vijeća;

– usvaja odluke o članskom doprinosu te iznosu godišnje članarine;

– usvaja odluke o promjeni adrese sjedišta Stranke;

– predlaže dnevni red sjednice Skupštine;

– Skupštini predlaže izmjene Statuta, Programa Stranke i Etičkog kodeksa;

– Skupštini Stranke predlaže plan rada Stranke i financijski plan za sljedeću kalendarsku godinu; – Skupštini Stranke predlaže izvještaj o radu Stranke za prethodnu kalendarsku godinu te godišnji financijski izvještaj;

– Skupštini predlaže pravilnik koji uređuje uključivanje u grupe, rad grupa, rad Teritorijalne, Tematske i Tehničke te Koordinacije za suradnju s političkim inicijativama te pitanja vezana za uključenost ne-članova i lokalnih političkih inicijativa u aktivnosti;

– odlučuje o primanju članova u Stranku;

– odlučuje o povredama prava i dužnosti članova Stranke;

– odlučuje o zapošljavanju u Stranci;

– odlučuje o osnivanju lokalnih, tematskih i operativnih grupa;

– obavlja druge poslove u skladu sa Statutom.

Upravni odbor je dužan o svojim odlukama obavještavati članstvo.«

Članak 5.

Mijenja se članak 36. i sada glasi:

»Vijeće čine:

1. trideset članova koje na mandat od dvije godine bira Skupština iz redova članova Stranke;

2. koordinatori Stranke te sedmero članova Upravnog odbora koje bira Skupština;

3. do pet predstavnika svake od triju koordinacija: Teritorijalne, Tematske i Tehničke, koje na prijedlog svake od koordinacija imenuju i razrješavaju članovi Vijeća iz točaka 1. i 2. ovog stavka;

4. do dvadeset članova Koordinacije za suradnju s političkim inicijativama, koje imenuju i razrješavaju članovi Vijeća iz točaka 1. i 2. ovog stavka;

5. zaposlenici Stranke i zaposleni za potrebe rada stranke u Hrvatskom saboru i Europskom parlamentu koji su članovi Upravnog odbora;

6. svi članovi stranke koji su izabrani za zastupnike u Hrvatskom saboru i Europskom parlamentu te za župane i gradonačelnike, a koji nisu po drugoj osnovi imenovani u Upravni odbor ili Vijeće.

Mandat članova Vijeća iz točaka 3. i 4. prvog stavka ovog članka traje do isteka mandata članova iz točaka 1. i 2. prvog stavka ovog članka.

Članovi Vijeća moraju biti članovi Stranke.

Od trideset članova Vijeća izabranih od Skupštine stranke (stavak 1., točka 1. ovog članka) najmanje petnaest moraju biti žene.

Među trideset članova Vijeća izabranih od Skupštine stranke (stavak 1., točka 1. ovog članka) ne može biti više od pet osoba s prebivalištem u istom gradu ili općini.«

Članak 6.

Mijenja se članak 44. i sada glasi:

Svrha koordinacijskih tijela Stranke je koordinacija aktivnosti te savjetovanje upravnih tijela Stranke. Koordinacijska tijela stranke nisu tijela upravljanja.

Koordinacijska tijela Stranke su:

– lokalne, tematske i operativne grupe;

– Teritorijalna, Tematska i Tehnička koordinacija te Koordinacija za suradnju s političkim inicijativama.

Članak 7.

Mijenja se naslov 5.2. i sada glasi: »5.2. TERITORIJALNA, TEMATSKA I TEHNIČKA KOORDINACIJA TE KOORDINACIJA ZA SURADNJU S POLITIČKIM INICIJATIVAMA«

Članak 8.

U članku 46. novi stavak 4. glasi:

»Koordinaciju za suradnju s političkim inicijativama čine predstavnici političkih inicijativa s kojima Stranka surađuje.«

Dosadašnji stavak 4. postaje stavak 5.

Članak 9.

Mijenja se članak 47. i sada glasi:

»Uključivanje u grupe, rad grupa i četiriju koordinacija te pitanja vezana za uključenost ne-članova i političkih inicijativa u aktivnosti Stranke uređeni su posebnim pravilnikom koji predlaže Upravni odbor, a usvaja Skupština.«

Članak 10.

Ove Izmjene Statuta stupaju na snagu i primjenjuju se danom njihovog donošenja.

Iznimno od stavka 1. ovog članka, izmjene koje se odnose na trideset članova Vijeća koje bira Skupština (članci 20. i 36. stavak 1. točka 1. Statuta, odnosno članci 2. i 5. ovih izmjena), primjenjuju se od sljedeće Izborne skupštine Stranke koja se, sukladno Statutu, održava u ožujku 2023.

Članak 11.

Ove Izmjene Statuta objavit će se u javnom glasilu »Narodne novine«.

Klasa: 006-03/22-01/11

Urbroj: 514-07-04-02/01-23-03

Zagreb, 2. siječnja 2023.

Koordinatorica
 Sandra Benčić, v. r.